Gagnrýnt hefur verið að Ísland skuli ekki hafa sýnt meiri metnað og boðað róttækari aðgerðir í loftslagsmálum á loftslagsráðstefnu Sameinuðu þjóðanna í Glasgow sem nú er að ljúka. Umhverfisráðherra segir að vissulega hefði komið sér vel ef stjórnarmyndunarviðræður væru að baki og hann með umboð til að boða stærri skref en raunin varð. Drög að lokayfirlýsingu komu fram á loftslagsráðstefnunni í morgun.
Loftslagsráðstefnunni lýkur í dag. Til stóð að henni lyki í gær en ekki náðist sátt um drögin og því var ráðstefnulokum frestað til dagsins í dag. Unnið hefur verið að yfirlýsingunni í alla nótt og verður hún borin upp til samþykktar allra þátttökuríkja síðdegis í dag. Helstu ágreiningsefnin hafa verið niðurgreiðslur á kolum og öðru jarðefnaeldsneyti annars vegar og fjárhagsstuðningur við fátækari ríki heims til að gera þeim kleift að takast á við loftslagsvána hins vegar.
Talsverð reiði hefur gripið um sig meðal ýmissa aðila á ráðstefnunni yfir nýjustu drögunum að lokayfirlýsingunni þar sem þau þykja alls ekki nógu afgerandi. Á vef The Guardian nú fyrir stundu er haft eftir Tasneem Essop, framkvæmdastjóra Climate Action Network, að nýjasta skjalið sé ekkert annað en hrein og klár svik ríkra þjóða, það er Bandaríkjanna, Bretlands og Evrópusambandsins, við viðkvæm samfélög í fátækum löndum sem harðast muni verða úti vegna loftslagsbreytinga.
Ísland hefur verið gagnrýnt fyrir að hafa ekki sýnt meiri metnað og boðað róttækari aðgerðir í loftslagsmálum. Rætt var við umhverfisráðherra á loftslagsráðstefnunni í gær. Hann segir að heppilegra hefði verið að stjórnarviðræðum hér heima hefði verið lokið fyrir loftslagsráðstefnuna.
"það hefði verið mjög gaman að vera búin að ljúka þeim þannig að það hefði verið umboð til þess að ræða um þessi málefni og mögulega stíga skref í þá átt að Ísland sýni meiri metnað en við gerum í dag. En ég vil samt benda á það að við erum ein af fáum ríkjum, um tíu ríki sem hafa lögfest markmið um kolefnishlutleysi og við erum að stefna á það tvöþúsundogfjörutíu. Við höfum líka sett okkur stefnu um aðlögun núna sem er eitthvað sem er nýtt fyrir okkur en ekki fyrir mörgum öðrum, og svo náttúrulega tókum við þátt í, með Evrópusambandinu og Noregi, að uppfæra okkar markmið, í samfloti með þeim, úr 40 yfir í 55 prósent, sama hver hlutur Íslands á endanum verður síðan í því, þannig að það er ekki eins og við komum tómhent hingað."
Drög að lokayfirlýsingu eru komin fram á loftslagsráðsefnunni í Glasgow og verður lögð fyrir tæp tvöhundruð þátttökuríki síðar í dag. Umhverfisráðherra segir hann hafi ekki verið með umboð til að taka stærra skref fyrir Íslands hönd vegna stjórnarmyndunarviðræðna. 